b'\n_START_ARTICLE_\nKuuppavaunu\n_START_PARAGRAPH_\nKuuppavaunu on irrallisen materiaalin, kuten hiilen, hiekan, turpeen, kalkkikiven ja vastaavien aineiden kuljetukseen tehty, etup\xc3\xa4\xc3\xa4ss\xc3\xa4 kapearaiteisilla rautateill\xc3\xa4 k\xc3\xa4ytetty tavaravaunu._NEWLINE_Vaunu k\xc3\xa4sitt\xc3\xa4\xc3\xa4 yleens\xc3\xa4 avoimen alustakehikon, jonka p\xc3\xa4\xc3\xa4dyiss\xc3\xa4 keskikohdalla on tukipisteet, joiden varaan on asetettu yleens\xc3\xa4 allasmainen metallilevyst\xc3\xa4 tehty kuljetustila. T\xc3\xa4t\xc3\xa4 allasta voidaan kallistaa sivusuunnassa lastin purkamista varten. _NEWLINE_Vaunut ovat yleens\xc3\xa4 niin kevytrakenteisia, ett\xc3\xa4 niit\xc3\xa4 voi tyhj\xc3\xa4n\xc3\xa4 liikutella miesvoimin. _NEWLINE_N\xc3\xa4it\xc3\xa4 vaunuja oli l\xc3\xa4hes kaikilla kapearaiteisilla rautateill\xc3\xa4 ja niit\xc3\xa4 on s\xc3\xa4ilynyt eritt\xc3\xa4in runsaasti. Turveradoilla ne olivat jopa p\xc3\xa4\xc3\xa4asiallinen vaunukalusto. _NEWLINE_\xc3\x84\xc3\xa4nekosken tehtailla kapearaiteisia kuuppavaunuja k\xc3\xa4ytettiin happotornin kalkkikiven kuljetukseen aina 1980-luvulle eli haponvalmistuksen loppuun asti. N\xc3\xa4m\xc3\xa4 nimenomaiset vaunut romutettiin yhdess\xc3\xa4 palvelemansa laitoksen kanssa, koska ne olivat aivan loppuun k\xc3\xa4ytettyj\xc3\xa4.'